Ilkay Gundogan este al 15-lea jucător confirmat în lotul Germaniei pentru EURO 2024
Căpitanul naţionalei de fotbal a Germaniei, Ilkay Gundogan, a fost nominalizat oficial în lotul pentru turneul final al EURO 2024.
Anunțul a fost făcut de forul german pe reţelele de socializare
Federaţia germană de fotbal (DFB) a confirmat că un afiş cu mijlocaşul echipei FC Barcelona într-un spaţiu publicitar din piaţa Alexanderplatz din Berlin, cu inscripţia „Ilkay Gundogan pentru Germania”, distribuit pe reţelele de socializare, este dovada că jucătorul face parte din lotul pentru EURO 2024.
Gundogan, care are 77 de meciuri la naţională, a fost numit căpitan anul trecut, când Manuel Neuer era indisponibil cauza unei fracturi la picior. Selecţionerul Julian Nagelsmann a indicat că mijlocaşul va rămâne căpitan, în ciuda revenirii lui Neuer.
Julian Nagelsmann va anunţa joi lotul lărgit pentru EURO 2024, care va avea loc în Germania între 14 iunie şi 14 iulie, dar federaţia naţională (DFB) a început de duminică să comunice numele jucătorilor, atât prin presă, prin social media, cât şi prin metode neconvenţionale, prin influenceri, galerii de artă, pentru a genera interes în rândul fanilor.
Ceilalţi 14 confirmaţi până acum sunt portarul Manuel Neuer, fundaşii Nico Schlotterbeck, Antonio Rudiger, Joshua Kimmich, Jonathan Tah, Maximilian Mittelstaedt şi Robin Koch, mijlocaşii Aleksandar Pavlovic, Robert Andrich, Pascal Gross şi Chris Fuhrich şi atacanţii Leroy Sane, Niclas Fullkrug şi Kai Havertz.
Germania face parte dintr-o grupă cu Scoţia, Ungaria şi Elveţia la EURO 2024.